Ke ithutile dilo di le dintsi. Sengwe sa tsone ke gore thuto ya go iphetogela ga ditshedi ka botsone go nna tse dingwe e leka go tlhalosa gore mefuta ya ditshedi e tswa kae. Ditshedi tsotlhe di na le dirwe tse di dirang sentle tse di jaaka pelo, makgwafo le matlho. Gape fa re leba ditshedi tse dinnye tse di bonwang fela ka maekerosekoupo, re bona thulaganyo e e tlhamilweng ka tsela e e gakgamatsang mo teng ga disele. Dilo tseo di tlhamilwe ke mang? Batho ba ba dumelang gore ditshedi di iphetogela ka botsone go nna tse dingwe, ba dumela gore dithulaganyo tse di atlegang tsa ditshedi di tswelela di le teng ka gonne ditshedi tse di nang le tsone ke tsone di kgonang go tswelela di tshela botoka. Mme kgopolo eo ga e arabe potso e e reng: Dithulaganyo tseo di tswa kae? Ke lemogile gore borasaense ba le bantsi ga ba dumele gore thuto ya go iphetogela ga ditshedi e araba potso eno. Porofesa mongwe wa thutodiphologolo o ne a ntoma tsebe a re ga a dumele dithuto dipe fela tsa go iphetogela ga ditshedi go nna tse dingwe. Le fa go ntse jalo, o ne a sa batle gore go itsewe maikutlo a gagwe ka gonne a sa batle go latlhegelwa ke tiro.